Foto: Tripadvisor.com



JUČER oko 20.20 sati policija je zaprimila dojavu da je na Trgu Matije Gupca u Poreču ozlijeđen 38-godišnji nizozemski državljanin.



Na mjestu događaja policijski službenici su obavili očevid, kojim je utvrđeno da je na terasi ugostiteljskog objekta, nakon kraćeg verbalnog sukoba, 23-godišnji konobar iz Poreča fizički napao 38-godišnjaka, zadavši mu više udaraca po tijelu.



Ozlijeđenom muškarcu pružena je pomoć u KBC Sušak, gdje je utvrđeno da je teže ozlijeđen, dok je zbog sumnje da je počinio kazneno djelo nad 23-godišnjakom provodeno kriminalističko istraživanje te se protiv njega podnosi kaznena prijava u redovnom postupku.

Kako javljaju istarski mediji, Nizozemac je s obitelji došao na večeru te se požalio na čekanje nakon čega je uslijedio napad u kojemu je zadobio teške tjelesne ozljede na području glave. Prema neslužbenim informacijama radi se o prijelomu čeljusti, prijelomu nosne kosti, potresu mozga i otvorenoj rani glave. U riječkoj bolnici dvaput je operiran.

Tekst se nastavlja ispod oglasa

Lorencin posjetio ozlijeđenog nizozemskog turista



Nizozemskog turista, 38-godišnjeg M. Rollemana, kojega je u nedjelju navečer na terasi jednog porečkog restorana pretukao i teško ozlijedio konobar, danas je u bolnici na Sušaku posjetio ministar turizma Darko Lorencin te njemu i njegovoj obitelji ponudio pomoć hrvatskih institucija.



Nizozemac je dva puta uspješno operiran u KBC-u na Sušaku, gdje se oporavlja od ozljeda, a po riječima dr. Ante Lučeva, koji ga je operirao, uskoro bi mogao biti pušten na kućnu njegu, priopćeno je danas poslijepodne iz Ministarstva turizma.



"Ministar Lorencin je u razgovoru s Rollemanom izrazio žaljenje zbog nemilog događaja i pritom naglasio kako oštro osuđuje neprimjereno ponašanje prema našim gostima i turistima, a posebice fizičke obračune koji nikako nemaju mjesto u civiliziranom društvu", navodi se u priopćenju. Nizozemskom turistu zaželio je brz oporavak, dodajući kako se nada da "neće percipirati Hrvatsku i njezine građane kroz taj doista neprihvatljiv događaj".



"Hrvatska je poznata u svijetu kao sigurna zemlja s ljubaznim ljudima, a ovo je bio pojedinačni incident koji najoštrije osuđujemo", rekao je Lorencin, koji je razgovarao i sa suprugom ozlijeđenog turista te se stavio na raspolaganje za sve što bude potrebno, ističući da će im Ministarstvo turizma i sve druge hrvatske institucije izići u susret, stoji u priopćenju.



Policija je očevidom utvrdila kako je na terasi ugostiteljskog objekta nakon kraće svađe 23-godišnjak fizički napao 38-godišnjeg Nizozemca te ga udario više puta. Protiv napadača policija će podnijeti kaznenu prijavu.



Neslužbeno se doznaje da je Nizozemac ozlijeđen pošto je konobaru u porečkom restoranu "Bijeli san" u nedjelju navečer prigovorio da dugo čeka naručenu večeru. Osoblje mu je navodno reklo kako - ako ne želi čekati - bez plaćanja može otići iz restorana, što je Nizozemac htio učiniti, ali je problem nastao zbog računa za piće.



Porečki gradonačelnik: Ovakvim "ugostiteljima" u ovome gradu zasigurno nije mjesto



Porečki gradonačelnik Edi Štifanić razmotrit će mogućnost oduzimanja terase ugostiteljskom objektu "Bijeli san" gdje je u nedjelju brutalno pretučen nizozemski turist, čime želi poslati jasnu poruku nulte tolerancije spram takvog divljačkog i neciviliziranog ponašanja, priopćeno je danas poslijepodne iz Grada Poreča.



Izrazivši žaljenje zbog incidenta, Štifanić je izvijestio javnost kako će Grad Poreč u suradnji s porečkom Turističkom zajednicom pokriti sve troškove boravka obitelji nizozemskog turista "u znak isprike sa željom da se barem djelomično ublaže posljedice ovog nesretnog događaja".



Građani, sadašnji i budući turisti moraju znati da se u Poreču mogu osjećati sigurno i ovakvim "ugostiteljima" u ovome gradu zasigurno nije mjesto.



"U ime svih građana Poreča i svoje osobno, najoštrije osuđujem nemili događaj te pozivam mjerodavne da u što kraćem roku sankcioniranju počinitelje maksimalnom kaznom," poručio je gradonačelnik Štifanić u priopćenju za javnost i dodao kako je Poreč turistički grad poznat po otvorenosti i toleranciji, a ovakav brutalan čin, kako je naveo, "nanio je ogromnu štetu našem turističkom imidžu, ali i dostojanstvu naših stanovnika".